Omnibus presentes litteras inspecturis, magister Hugo, curie archidiaconi Senon. officialis, in Domino salutem. Noverint universi quod constituti in presentia nostra Gaufridus, pescator, de Burgo Ione, et Michael, carpentarius, de parrochia Sancti-Desiderii Senon., vendiderunt Domui-Dei Senonensis site ante ecclesiam Beati-Stephani, pro undecim libris pruvin., quandam terram cimiterio predicte Domus-Dei contiguam inter domum prefati Michaelis et murum civitatis sitam, liberam et immunem ab omni censu et ab omni onere cujuslibet pensionis et exactionis, fiduciantes se debitam garantiam portaturos et de ea ferenda. Obligaverunt se plegios, ex parte Gaufridi, Narjotus, filius defuncti Raerii, et ex parte Michaelis, Fulco, filius Stephani dicti Magistri. Hanc autem venditionem approbaverunt et laudaverunt Emelina, uxor predicti Gaufridi et Stephanus, Petrus et Emengardis, eorum liberi; similiter, Aalais, uxor prefati Michaelis et Stephanus, Henricus et Maria, eorum liberi. In cujus rei memoriam, presentem cartam sigilli curie archidiaconi Senon. fecimus impressione signari. Actum, anno Gratie Mº CCº octavo-decimo, mense junio.